A4-0375/96

Ehdotus neuvoston asetukseksi eräistä euron käyttöönottoon liittyvistä säännöksistä (KOM(96)0499 - C4-0578/96 - 96/0249(CNS))

Ehdotus hyväksyttiin seuraavin tarkistuksin:

(Tarkistus 1)

Johdanto-osan 4 kappale

>Alkuperäinen teksti>

(4) yhteismarkkinoiden moitteettoman toiminnan ja yhteiseen rahaan siirtymisen kannalta on tarpeen taata kaikkien jäsenvaltioiden markkinoiden toimijoille eräitä euron käyttöönottoon liittyviä säännöksiä koskeva oikeusvarmuus hyvissä ajoin ennen siirtymistä kolmanteen vaiheeseen,

>EP:n äänestyksessä hyväksytty teksti>

(4) yhteismarkkinoiden moitteettoman toiminnan ja yhteiseen rahaan siirtymisen kannalta on tarpeen taata kaikkien jäsenvaltioiden markkinoiden toimijoille eräitä euron käyttöönottoon liittyviä säännöksiä koskeva oikeusvarmuus hyvissä ajoin ennen siirtymistä kolmanteen vaiheeseen, mutta myös saattaa mahdollisimman pian Euroopan unionin jäsenvaltioiden käyttäjät tietoiseksi asiasta,

(Tarkistus 2)

Johdanto-osan 7 kappale

>Alkuperäinen teksti>

(7) yleisesti hyväksytyn oikeusperiaatteen mukaan uuden valuutan käyttöön ottaminen ei vaikuta oikeudellisten asiakirjojen jatkuvuuteen; sopimusvapauden periaatetta on noudatettava; oikeusvarmuuden edistämiseksi on tarkoituksenmukaista vahvistaa, että oikeudellisten asiakirjojen ja varsinkin sopimusten jatkuvuuden periaatetta sovelletaan aikaisempien kansallisten rahayksikköjen ja euron sekä perustamissopimuksen 109 g artiklassa tarkoitetun ja neuvoston asetuksessa (EY) N:o 3320/94 määritellyn ecun ja euron välillä; tämä tarkoittaa erityisesti sitä, että kiinteäkorkoisten asiakirjojen osalta euron käyttöön ottaminen ei muuta velallisen maksettavana olevaa nimelliskorkoa,

>EP:n äänestyksessä hyväksytty teksti>

(7) nykyisen asetuksen säännökset ovat yhteisön ja sen jäsenvaltioiden rahoitusoikeuden perustavanlaatuisia säännöksiä; rahoitusoikeuden tunnustaman vaikutuksen johdosta nämä säännökset, joiden tavoitteena on erityisesti uuden rahayksikön luominen, vaikuttavat välttämättä niin jäsenvaltioiden kuin kolmansien valtioidenkin tuomiovaltaan; näistä periaatteista johtuu, että uuden valuutan käyttöön ottaminen ei vaikuta oikeudellisten asiakirjojen jatkuvuuteen; sopimusvapauden periaatetta on noudatettava; oikeusvarmuuden edistämiseksi on tarkoituksenmukaista vahvistaa, että oikeudellisten asiakirjojen ja varsinkin sopimusten jatkuvuuden periaatetta sovelletaan aikaisempien kansallisten rahayksikköjen ja euron sekä perustamissopimuksen 109 g artiklassa tarkoitetun ja neuvoston asetuksessa (EY) N:o 3320/94 määritellyn ecun ja euron välillä; tämä tarkoittaa erityisesti sitä, että kiinteäkorkoisten asiakirjojen osalta euron käyttöön ottaminen ei muuta velallisen maksettavana olevaa nimelliskorkoa,

(Tarkistus 28)

Johdanto-osan 8 kappale a (uusi)

>EP:n äänestyksessä hyväksytty teksti>

(8a) olisi huolehdittava siitä, että kuluttajilla on oikeudellinen suoja euron käyttöön ottamisen yhteydessä mahdollisesti tapahtuvia väärinkäytöksiä ja petoksia vastaan; kuluttajasopimusten kohtuuttomista ehdoista. 5. huhtikuuta 1993 annettua neuvoston direktiiviä 93/13/ETY olisi hyvissä ajoin muutettava ja vahvistettava ja huolehdittava siitä, että edellä tarkoitettujen väärinkäytösten ja petosten rankaisemiseen liittyvät seuraamuksia koskevat kansalliset säännökset yhdenmukaistetaan;

(Tarkistus 3)

1 artiklan 1 kohta

Tämä tarkistus koskee vain niitä jäsenvaltioita, joissa

tehdään ero «lain» ja «asetuksen» välille

>Alkuperäinen teksti>

- 'oikeudellisilla asiakirjoilla' tarkoitetaan säädöksiä, hallinnollisia määräyksiä, lainkäyttöpäätöksiä, sopimuksia, yksipuolisia oikeustoimia, muita maksuvälineitä kuin seteleitä ja metallirahoja sekä muita asiakirjoja, joilla on oikeusvaikutus,

>EP:n äänestyksessä hyväksytty teksti>

- 'oikeudellisilla asiakirjoilla' tarkoitetaan lain ja asetuksen tasoisia säädöksiä, hallinnollisia määräyksiä, lainkäyttöpäätöksiä, sopimuksia, yksipuolisia oikeustoimia, muita maksuvälineitä kuin seteleitä ja metallirahoja sekä muita asiakirjoja, joilla on oikeusvaikutus,

(Tarkistus 4)

3 artikla

>Alkuperäinen teksti>

Euron käyttöön ottaminen ei muuta mitään oikeudellisen asiakirjan ehtoja eikä vapauta minkään oikeudellisen asiakirjan mukaisesta suoritusvastuusta eikä anna osapuolelle oikeutta oikeudellisen asiakirjan yksipuoliseen muuttamiseen tai irtisanomiseen. Tätä säännöstä sovelletaan, jolleivät osapuolet ole sopineet muusta.

>EP:n äänestyksessä hyväksytty teksti>

Osapuolten antamia vastakkaisia määräyksiä lukuunottamatta euron käyttöön ottaminen ei muuta mitään oikeudellisen asiakirjan ehtoja eikä vapauta minkään oikeudellisen asiakirjan mukaisesta suoritusvastuusta eikä anna osapuolelle oikeutta oikeudellisen asiakirjan yksipuoliseen muuttamiseen tai irtisanomiseen. Erityisesti kiinteäkorkoisten asiakirjojen tapauksessa euron käyttöönotto ei yksinään voi muuttaa velallisen maksamaa nimelliskorkoa.

(Tarkistus 5)

3 artikla a (uusi)

>EP:n äänestyksessä hyväksytty teksti>

3 a artikla

Kaikki määräykset, jotka sallivat yhden osapuolen välttää velvollisuutensa, jos yksi jäsenvaltioiden kansallisista valuutoista korvataan eurolla, kumotaan, kun ne esiintyvät kuluttajien ja ammatinharjoittajien välisissä sopimuksissa. Tämä säännös koskee myös standardisopimuksia ja esipainettuja sopimuksia, joista ei ole erikseen neuvoteltu osapuolten kesken.

(Tarkistus 6)

6 artiklan ainoa alakohta a (uusi)

>EP:n äänestyksessä hyväksytty teksti>

Jäsenvaltiot toteuttavat tarvittavat toimenpiteet, yhdessä asianomaisten toimiala-, ammatti- ja kuluttajajärjestöjen kanssa, tiedottaakseen ja neuvoakseen euron käyttöönottamisen valmistelusta.

Lainsäädäntöpäätöslauselma, johon sisältyy Euroopan parlamentin lausunto ehdotuksesta neuvoston asetukseksi (EY) eräistä euron käyttöönottoon liittyvistä säännöksistä (KOM(96)0499 - C4-0578/96 - 96/0249(CNS))

(Kuulemismenettely)

Euroopan parlamentti, joka

- ottaa huomioon komission ehdotuksen neuvostolle (KOM(96)0499 - 96/0249(CNS)),

- neuvoston kuultua sitä EY:n perustamissopimuksen 235 artiklan mukaisesti (C4-0578/96),

- ottaa huomioon työjärjestyksensä 58 artiklan,

- ottaa huomioon talous- ja raha-asioita sekä teollisuuspolitiikkaa käsittelevän valiokunnan mietinnön ja ympäristö-, terveys- ja kuluttajansuojavaliokunnan lausunnon (A4-0375/96),

1. Hyväksyy komission ehdotuksen parlamentin tekemin tarkistuksin;

2. Pyytää komissiota muuttamaan ehdotustaan vastaavasti EY:n perustamissopimuksen 189 a artiklan 2 kohdan mukaisesti;

3. Pyytää neuvostoa ilmoittamaan parlamentille, jos se aikoo poiketa parlamentin hyväksymästä sanamuodosta;

4. Pyytää neuvottelumenettelyn aloittamista, jos neuvosto aikoo poiketa parlamentin hyväksymästä sanamuodosta;

5. Pyytää tulla kuulluksi uudelleen, jos neuvosto aikoo tehdä huomattavia muutoksia komission ehdotukseen;

6. Kehottaa puhemiestään välittämään tämän lausunnon neuvostolle ja komissiolle.